Peter Hummelgaard (S), 2025-04-29:
Tak for det.
Tak til alle Folketingets partiers ordførere for, synes jeg, nogle meget, meget konstruktive og positive indlæg, i hvert fald for langt de flestes vedkommende.
Flere har nævnt, at det lovforslag, som vi førstebehandler i dag, jo handler om bekæmpelse af narkokriminalitet.
Det handler om strengere straffe, markant strengere straffe.
Vi har i USA set, hvordan en epidemi af opioider kan rive et samfund fra hinanden, og den vej skal vi ikke ned ad i Danmark.
Derfor præsenterede regeringen tilbage i oktober 2024 udspillet »Ungdom uden opioider«.
Med det her udspil vil vi gøre det sværere at få fat i stofferne; vi vil forebygge, før misbruget begynder, og vi vil sikre bedre behandling til dem, der allerede er ramt.
I dag handler det dog om straf og først og fremmest om at rette op på det faktum, at straffen for videreoverdragelse af opioidpiller i dag ikke i tilstrækkelig grad afspejler, hvor farlige stoffer der er tale om.
I forhold til pillerne bliver der i dag straffet, som var de lægemidler, selv om de retsmedicinske institutter vurderer, at opioider er farligere end eksempelvis kokain og amfetamin.
Det mener vi ikke er forsvarligt.
Opioiderne er stærkt afhængighedsskabende og er den hyppigste årsag til dødelige forgiftninger med lægemidler og rusmidler i Danmark.
Med lovforslaget gør vi derfor opioider til den gruppe af stoffer, der bliver straffet hårdest for.
Vi hæver straffen for videreoverdragelse af heroin med en tredjedel, og for andre opioider fastsætter vi nogle skærpede strafniveauer, som medfører, at der straffes hårdere i forhold til pillerne end f.eks. i forhold til kokain.
Derudover foreslår vi med lovforslaget også tiltag, der er målrettet narkotikakriminalitet generelt.
Derfor foreslår vi at skærpe straffen for salg af alle typer af ulovlige stoffer, herunder også opioider, med yderligere en tredjedel, hvis salget foregår via sociale medier eller i detailbutikker, f.eks. kiosker.
Vi foreslår også, at det skal være lettere at frakende butiksejere og butiksansatte, der videreoverdrager euforiserende stoffer fra butik, retten til at drive butik og at arbejde i butikker, herunder kiosker.
Vi foreslår, at der i nogle tilfælde vil kunne gives et opholdsforbud til de personer, hvis det er påkrævet for at sikre, at rettighedsfrakendelsen efterleves.
Endelig foreslår vi en ny hjemmel, så der kan ske konfiskation af køretøjer, som bliver brugt til grov narkotikakriminalitet.
Vi foreslår også, at der skal ske konfiskation af køretøjet, hvis det er blevet anvendt til grov narkotikakriminalitet, der er omfattet af straffeloven.
Det vil sige, at hvis du f.eks. har 25 gram kokain eller 500 opioidpiller eller mere i din bil, konfiskerer vi som udgangspunkt bilen.
Det er alt sammen tiltag, som skal være med til særligt at beskytte vores børn og unge, altså beskytte dem mod at stifte bekendtskab med de voldsomt farlige opioider, beskytte dem mod de kyniske kioskejere, der langer stoffer over disken, og beskytte dem mod pusherne, som kontakter dem på de sociale medier eller bringer narkotika ud i f.eks. deres biler eller på deres elløbehjul.
Vi skal som nævnt heller ikke være blinde for, at straf alene ikke løser alle problemer med misbrug af euforiserende stoffer.
Det handler også om forebyggelse, behandling og om oplysning.
Det handler om værdighed, og det handler særligt om at gribe de unge, der bliver fanget i et misbrug, som de ikke selv kan komme ud af.
Det vil vi også i regeringen have fokus på fremover.
For når man ser på farligheden af de her typer af stoffer, er virkeligheden, at der ingen, og jeg mener ingen lykkelig slutning er.
Der er ingen lykkelig slutning på et misbrug med opioider.
Derfor har vi behov for at oplyse, forebygge og behandle endnu mere, end vi gør i dag.